REGOLAMENT TAL-KUNSILL (KE) Nru 1560/2007
tas-17 ta’ Diċembru 2007
li jemenda r-Regolament (KE) Nru 21/2004 fir-rigward tad-data għall-introduzzjoni ta’ identifikazzjoni elettronika għall-annimali ovini u kaprini
IL-KUNSILL ta’ L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikolu 37 tiegħu,
Wara li kkunsidra l-proposta mill-Kummissjoni,
Wara li kkunsidra l-opinjoni tal-Parlament Ewropew (1),
Billi:
(1)
Ir-Regolament tal-Kunsill (KE) Nru 21/2004 tas-17 ta’ Diċembru 2003 li jistabbilixxi sistema għall-identifikazzjoni u r-reġistrazzjoni ta’ l-annimali ovini u kaprini (2) jipprovdi li kull Stat Membru għandu jistabbilixxi sistema għall-identifikazzjoni u r-reġistrazzjoni ta’ l-annimali ovini u kaprini skond id-dispożizzjonijiet ta’ dan ir-Regolament.
(2)
Dak ir-Regolament jipprovdi wkoll li, mill-1 ta’ Jannar 2008, l-identifikazzjoni elettronika għandha ssir obbligatorja għall-annimali kollha mwielda wara dik id-data.
(3)
Barra minn hekk, dak ir-Regolament jipprovdi li l-Kummissjoni għandha tippreżenta lill-Kunsill, sat-30 ta’ Ġunju 2006, rapport dwar l-implementazzjoni tas-sistema ta’ identifikazzjoni elettronika, akkumpanjat bi proposti xierqa, li dwarhom il-Kunsill għandu jivvota biex jikkonferma jew jemenda, jekk meħtieġ, id-data ta’ l-introduzzjoni ta’ l-użu obbligatorju ta’ dik is-sistema u biex jaġġorna, jekk meħtieġ, xi aspetti tekniċi relatati ma’ l-implementazzjoni ta’ l-identifikazzjoni elettronika.
(4)
Ir-rapport tal-Kummissjoni jikkonkludi li mhux possibbli li tiġi ġġustifikata d-data ta’ l-1 ta’ Jannar 2008 bħala d-data għall-introduzzjoni ta’ l-identifikazzjoni elettronika obbligatorja. Għalhekk huwa xieraq li din id-data tiġi emendata billi tiġi posposta għall-31 ta’ Diċembru 2009 sabiex tippermetti lill-Istati Membri jieħdu l-miżuri meħtieġa biex jimplimentaw is-sistema kif jixraq, b'kont meħud ta’ l-impatt ekonomiku attwali u potenzjali tagħha.
(5)
Għadd ta’ Stati Membri diġà żviluppaw it-teknoloġija meħtieġa għall-introduzzjoni ta’ identifikazzjoni elettronika u akkwistaw esperjenza sinifikanti bl-implimentazzjoni tagħha. Dawn ma għandhomx jinżammu milli jintroduċuha fil-livell nazzjonali jekk jikkunsidrawha xierqa. L-esperjenza tagħhom għandha tipprovdi lill-Kummissjoni u lill-Istati Membri l-oħrajn b'aktar informazzjoni ta’ valur dwar l-implikazzjonijiet tekniċi ta’ l-identifikazzjoni elettronika u dwar l-impatt tagħha.
(6)
B'kont meħud ta’ l-importanza ekonomika ta’ dan ir-Regolament, huwa meħtieġ li jkunu invokati r-raġunijiet ta’ urġenza previsti fil-punt I.3 tal-Protokoll dwar ir-rwol tal-parlamenti nazzjonali fl-Unjoni Ewropea anness mat-Trattat dwar l-Unjoni Ewropea, mat-Trattat li jistabbilixxi l-Komunità Ewropea u mat-Trattat li jistabbilixxi l-Komunità għall-Enerġija Nukleari.
(7)
Peress li dan ir-Regolament għandu japplika mill-1 ta’ Jannar 2008, huwa għandu jidħol fis-seħħ immedjatament.
(8)
Ir-Regolament (KE) Nru 21/2004 għandu għaldaqstant jiġi emendat kif meħtieġ,
ADOTTA DAN IR-REGOLAMENT:
Artikolu 1
Ir-Regolament (KE) Nru 21/2004 huwa b'dan emendat kif ġej:
(1)
Fl-Artikolu 9(3), l-ewwel subparagrafu għandu jinbidel b'dan li ġej:
“3. Mill-31 ta’ Diċembru 2009, l-identifikazzjoni elettronika skond il-linji ta’ gwida msemmijin fil-paragrafu 1, u skond id-dispożizzjonijiet rilevanti tat-Taqsima A ta’ l-Anness, għandha tkun obbligatorja għall-annimali kollha.”;
(2)
L-Artikolu 9(4) għandu jinbidel b’dan li ġej:
“4. Qabel il-31 ta’ Diċembru 2009, l-Istati Membri jistgħu jintroduċu l-użu obbligatorju ta’ identifikazzjoni elettronika għall-annimali li jitwieldu fit-territorju tagħhom.”.
Artikolu 2
Dan ir-Regolament għandu jidħol fis-seħħ fil-jum tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 17 ta’ Diċembru 2007.